Kristuksen syntymän katedraali (Egypti)

Kristuksen syntymän katedraali (arab. كاتدرائية ميلاد المسيح‎, Kātidrā’iyya mīlād al-Masīḥ) on koptilais-ortodoksinen katedraali Egyptin uudessa pääkaupungissa. Katedraali on vihitty käyttöön vuonna 2019 ja se oli tuolloin Lähi-idän suurin kirkko. Kohde Kristuksen syntymän katedraali sijaitsee Egyptin uudessa pääkaupungissa noin 45 kilometriä Kairosta itään. Uudessa pääkaupungissa katedraali on kaupungin keskuspuiston eteläpuolella. Katedraalin tontilla on kokoa noin 63 000 m² ja pinta-alasta noin 30 % käsittää varsinaisen rakennuskompleksin. Katedraalissa toimii kirkon lisäksi myös koptilaisen paavin tilat, sekä ulkoilmateatteri. Tiloja katedraalissa on 9 200:lle henkilölle. Katedraalin pääkupoli on 40 metriä leveä ja 36 metriä korkea. kirkkosali muodostuu kahdesta holvista, jotka muodostavat ristin. Kellarikerroksia on kaksi ja ne toimivat huoltotiloina ja pysäköintihallina. Tontin ympäri kulkee aita, jossa on kolme pääporttia. Historia Egyptin uusi pääkaupunki on suunniteltu kaupunki, jonne siirrettiin hallinnon elimiä kuten ministeriöitä tiheään rakennetusta ja ylikansoitetusta Kairosta. Sen rakennushanke julkistettiin vuonna 2015. Koptilais-ortodoksisen katedraalin rakennuttaminen oli osa uuden kaupunkialueen rakennuttamista. Katedraali tulkittiin myös presidentti Abdel Fattah al-Sisin hallinnon tavaksi luoda suhteita koptilaiseen yhteisöön, joka oli edellisinä vuosina kärsinyt esimerkiksi äärijärjestö Isisin iskuista. Katedraalin rakennustyöt alkoivat helmikuussa 2017 ja ne valmistuivat joulukuussa 2018. Koptilaisena joulupäivän aattona 6. tammikuuta 2018 osittain avatussa katedraalissa pidettiin joulumessu, johon osallistuivat presidentti Sisi ja koptilainen paavi Tawadros II. Rakennustyöt valmistuivat joulukuussa 2018. Katedraali vihittiin virallisesti käyttöön koptilaisena jouluaattona 2019. Tuolloin paikalla olivat Sisin ja Tawadrosin ohella muiden muassa Palestiinan presidentti Mahmud Abbas ja Arabiliiton puheenjohtaja Ahmed Aboul Gheit. Yhdysvaltain presidentti Donald Trump onnitteli Egyptiä ja Sisiä katedraalin valmistumisesta Twitterissä. Käyttöön otettu katedraali oli Lähi-idän suurin. Lähteet